PTG คาดสร้างโรงงานเอทานอลร่วมทุนในปีหน้า เริ่มผลิตปี 63 ดันกำไรเพิ่ม 300 ลบ.
PTG คาดเริ่มสร้างโรงงานเอทานอลร่วมทุนในปี 61 คาดเริ่มผลิตได้ในปี 63 หวังสร้างกำไร 300 ลบ./ปี เผยอยู่ระหว่างการเจรจาเข้าร่วมทุนผลิตเอทานอลจากกากน้ำตาล ได้ข้อสรุปปีนี้
9 ม.ค. 2560

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า โรงงานผลิตเอทานอลจากมันสำปะหลังภายใต้ บริษัท อินโนเทค กรีน เอ็นเนอยี จำกัด ซึ่งเป็นบริษัทร่วมทุนระหว่าง PTG และ บริษัท เอี่ยมบรูพา จำกัด โดยมีมูลค่าลงทุนในโครงการ 1,500 ล้านบาท จะเริ่มก่อสร้างได้ภายในปี 61 และเริ่มผลิตได้ในปี 63 ซึ่งมีเป้าหมายผลิตได้เต็มที่ 4 แสนลิตร/วันภายในปี 64-65 เพื่อสร้างกำไรให้ได้ราว 300 ล้านบาท/ปี
ล่าสุด อินโนเทค กรีน เอ็นเนอยี ได้เข้าลงนามข้อตกลงการใช้เทคโนโลยีการผลิตเอทานอลจากกากมันสำปะหลังกับบริษัท ซัปโปโร โฮลดิ้ง จำกัด โดยเทคโนโลยีดังกล่าวเป็นการย่อยแป้งที่เหลือในกากมันสำปะหลังให้สามารถนำมาผลิตเป็นน้ำตาล และเข้าสู่กระบวนการหมักให้เป็นเอทานอล ซึ่งเป็นการเพิ่มมูลค่าของเหลือใช้ให้สูงขึ้น
ขณะที่ PTG ยังอยู่ระหว่างการเจรจาเข้าร่วมทุนผลิตเอทานอลจากกากน้ำตาล (โมลาส) ด้วย คาดว่าจะได้ข้อสรุปภายในปีนี้ โดยจะอยู่ภายใต้งบลงทุนที่เตรียมไว้สำหรับการลงทุนในธุรกิจใหม่ราว 1-1.5 พันล้านบาท 